**Viriketoimintatoimintasuunnitelma (17.4.2020)**

**Esperi Care Oy, Villa Niemi**

Esperi Koti Villa Niemi sijaitsee upeassa järvimaisemassa kauniin puiston ympäröimänä. Paikkana luonnon keskellä vanha sairaalamiljöö antaa aivan upeat ulkoilumahdollisuudet. Alue tarjoaa monimuotoisen virikkeellisen ympäristön, jonka mahdollisuuksia hyödynnetään ympäri vuoden. Järven ranta on vain kivenheiton päässä ja talon toisella puolella avautuu peltomaisema. Alueelta löytyvät myös grillauspaikkoja sekä kahvila.

Kaikki Villa Niemen tilat ovat esteettömiä ja ne on suunniteltu asukkaiden erityistarpeisiin. Yhteiskäytössä olevat salit ovat yksikön keskuksia, joihin asiakkaat kokoontuvat paitsi syömään, myös viihtymään yhdessä. Saleissa on muun muassa järjestetty elokuvailtoja ja muita aktiviteetteja. Alimmassa kerroksessa on koko talon yhteinen virike- ja askartelutila, jossa järjestetään paljon talon yhteisiä tapahtumia. Lisäksi yhteistiloina ensimmäisessä kerroksessa on mahtavan suuri aidattu terassi, jossa voidaan pelata erilaisia pihapelejä. Terassilla on myös tilaa rentoutumiseen ja siellä järjestetään muun muassa yhteiset kesäjuhlat. Terassilta on esteetön pääsy nurmialueelle, josta löytyvät kasvihuone, kasvimaa, viinimarjapensaat sekä omenapuut. Muissa kerroksissa käytössä on tilavat ja viihtyisät parvekkeet, joilla voi esimerkiksi grillata.

Villa Niemessä asuminen on kodinomaista ja kiireetöntä. Jokaisella asiakkaalla on oma huone ja yhteiset tilat ovat valoisat sekä viihtyisät. Henkilökunnan monipuolinen osaaminen näkyy päivittäin viriketoiminnan järjestämisessä sekä aktiviteeteissä. Meille tärkeää on kiireetön tunnelma, jokaisen asukkaan yksilöllinen huomioiminen ja osallisuuden tunteen vahvistaminen. Kaikki toiminta tapahtuu asiakkaiden omilla ehdoilla heidän omat toiveensa sekä voimavaransa huomioiden.

Tarjoamme kattavaa ja monimuotoista harraste- ja kulttuuritoimintaa asukkaiden toimintakyvyn ja toiveiden mukaisesti. Ohjattua toimintaa sekä ulkoilua on tarjolla päivittäin. Järjestämme yhteistä toimintaa niin ryhmissä, kun yksilöllisestikin. Yksiköissä järjestetään viikoittain yhteisökokouksia, joissa kaikki pääsevät vaikuttamaan tuleviin tapahtumiin sekä suunnittelemaan viikko-ohjelmaa yhdessä.

Tampereen ja Nokian seurakunnat vierailevat yksiköissä säännöllisesti, lisäksi hartaushetki järjestetään yksiköissä viikoittain. Tämän lisäksi asiakkailla on mahdollisuus käydä Pitkäniemen kirkossa.

**Kuvataide sekä käsityöt**

Kausiaskartelut rytmittävät vuottamme, asukkaat saavat koristaa huoneensa tai yhteisiä tiloja omilla töillään. Lisäksi vapaamuotoiset askartelut (kuten kuvataide) ovat aina tervetulleita. Tarjolla on kattavasti erilaisia materiaaleja sekä välineitä. Lisäksi muiden käsitöiden kuten ompelu ja neuletöiden sekä pienten puutöiden tekemistä järjestetään yksiköissä. Yksikön jokaisessa kerroksessa ja rappukäytävillä on esillä vaihtuva taidenäyttely, jonka avulla pyrimme tuomaan viihtyisyyttä yksikköön.

**Kulttuuri**

Tarjoamme kulttuurielämyksiä talossa ja sen ulkopuolella. Yksiköissä vierailee paljon eri kulttuurialojen ammattilaisia, kuten muusikoita ja muita esiintyjiä. Juhlapäiviä vietämme elävän musiikin saattelemana, tanssia unohtamatta. Myös konsertit ja tapahtumat ovat oivaa vaihtelua tavalliseen arkeen. Vierailemme lisäksi erilaisissa kulttuuria ja hyvinvointia tarjoavissa kohteissa, kuten kirjastossa. Käytössämme on tarvittaessa tuttu ja hyväksi havaittu taksipalvelu, jonka työntekijät tuntevat asiakkaamme ja ovat aina valmiina kyyditsemään asiakkaita, vaikka päiväkahville torimaisemiin tai ostoksille.

**Arkinen toiminta**

Kannustamme ja tuemme asukkaita osallistumaan yhteiseen tekemiseen yksiköissä. Yhteisistä tiloista löytyy jokaiselle paikka viihtyä ja seurustella muiden asiakkaiden sekä henkilökunnan kanssa. Kodinhoidolliset toimet ovat mukavaa yhteistä tekemistä. Asiakkaan toimintakyky huomioiden voimme esimerkiksi viikata pyykkiä ja siistiä yhteisiä tiloja. Halukkaille on myös tarjolla talkootöitä kuten omenien ja marjojen poimimista, haravointia sekä lumitöitä. Elokuvien sekä tv-ohjelmien katseleminen sekä musiikin kuuntelu yhdessä kuuluvat jokaiseen päivään. Yksiköissä on myös lautapelejä sekä tablettitietokone, josta löytyy monenlaisia aktivoivia pelejä ja sovelluksia. Yhteisessä kellaritilassa meillä on myös pieni kirjasto, jonka kirjat ovat vapaasti asiakkaiden luettavissa.

**Liikunta, ulkoilu ja luonto**

Ulkoilemme päivittäin ja kannustamme sekä rohkaisemme asiakkaita aktiiviseen elämään. Yksiköissä järjestetään erilaisia jumppa- ja liikuntahetkiä henkilökunnan ohjauksessa ja opastuksella. Loistavan sijaintimme ansiosta luontoon pääsee liikkumaan heti ovesta lähdettyä. Teemme myös retkiä lähiseudulla ja olemmekin hyödyntäneet lähiseutujen matkailukohteita. Osastolla vierailee eläinystäviä eri järjestöjen sekä palveluntarjoajien kautta. Eläinvieraina meillä käynyt niin koiria kuin laamojakin.

Yksikössä on myös käytettävissä polkupyörä, jota asiakkaat saavat lainata vapaasti. Huolehdimme asiakkaiden turvallisuudesta ja ehtonamme polkupyörän lainaamiseen on kypärän käyttö sekä asiakkaan fyysiset kyvyt.

Pitkäniemen sairaala-alueen ulkoilu- ja viriketoimintamahdollisuudet, kuten grillialue sekä uimalaituri ovat myös käytettävissämme. Näiden lisäksi piha-alueella järjestetään aina kesäisin Ylisfestarit, jonne järjestämme asiakkaillemme mahdollisuuden osallistua.

**Villan Kellari**

Edellä mainittu kellaritila on nimeltään Villan Kellari ja sinne on esteetön pääsy.

Villan Kellarissa on järjestetty muun muassa kuvataidenäyttelyitä sekä elokuvailtoja ja sitä hyödynnetään viriketoiminnan järjestämisessä ja toteuttamisessa aikaisemmissa kappaleissa mainituilla tavoilla. Lisäksi Villan Kellariin pyritään suunnittelemaan ja toteuttamaan seuraavan viiden vuoden aikana kaikille asiakkailla käytettävissä oleva jumppa- ja liikuntatila. Tilaan hankitaan erilaisia kevyitä käsipainoja, vastuskuminauhoja sekä muita erilaisia jumppavälineitä.

Villan Kellarissa järjestetään lisäksi yksikön henkilökunnalle koulutustilaisuuksia, koko talon kuukausipalavereita sekä koko Pirkanmaan alueen yhteisiä kokouksia.

Asiakkaiden isommat ryhmät järjestetään kellaritilassa ja siellä voidaan järjestää sääolosuhteiden niin vaatiessa myös liikunnallisia toimintoja. Villan Kellarissa järjestetään koko Villa Niemen asiakkaiden yhteiset omaisten illat sekä kulttuuritapahtumat.

Villan Kellarin varauskalenteri löytyy jokaisesta yksiköstä, jolloin yksikön henkilökunta voi itsenäisesti suunnitella toimintaansa ja varata tilan haluamanaan ajankohtana.